Nariadenie Rady (ES) č. 261/2003
z 12. februára 2003
o dočasnom povolení nového používania doplnkových látok v krmivách
(Text významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením (ES) č.1756/2002 [2], a najmä na jej články 3 a 9e,
keďže:
(1) Smernica 70/524/EHS ustanovuje, že nové použitie už povolenej doplnkovej látky vyžaduje povolenie spoločenstva v súlade s článkom 4 smernice.
(2) Smernica 70/524/EHS ustanovuje, že novú doplnkovú látku pre používanie v krmivách alebo nové používanie už povolenej doplnkovej látky možno dočasne povoliť, ak sú podmienky ustanovené v smernici splnené, a ak je odôvodnené predpokladať vzhľadom na dostupné výsledky, že pri použití vo výžive zvierat má niektorú z účinkov uvedených v čl. 2 a tejto smernice; také dočasné povolenie možno vydať najviac na dobu štyroch rokov, ak ide o doplnkové látky uvedené v časti II prílohy C tejto smernice.
(3) Výrobcovia predložili nové údaje na podporu žiadosti o rozšírenie povolenia pre nové kategórie zvierat, pre dva enzymatické prípravky, uvedené v prílohe I a II tohto nariadenia a ktoré sú uvedené pod číslami 50 a 51 v prílohách smernice 70/524/EHS.
(4) Z vyhodnotenia žiadostí o povolenie nového používania prípravkov z enzýmov uvedených v prílohe I a II vyplýva, že podmienky podľa článku 9 e ods.1 smernice 70/524/EHS sú splnené a rozšírenie používania by malo byť preto dočasne povolené na dobu 4 rokov.
(5) Z vyhodnotenia žiadostí taktiež vyplýva, že určité postupy možno vyžadovať na ochranu pracovníkov pred expozíciou účinkov doplnkových látok uvedených v prílohách I a II; táto ochrana by však mala byť zaistená uplatnením smernice Rady 89/391/EHS z 12. júna 1989 na zavádzaní opatrení na podporu zlepšenia bezpečnosti a zdravia pracovníkov pri práci [3].
(6) Vedecký výbor pre výživu zvierat doručil priaznivé stanovisko vzhľadom na bezpečnosť týchto prípravkov za podmienok ustanovených v prílohách tohto nariadenia.
(7) Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravky patriace do skupiny "Enzýmy" uvedené v prílohe I a II sú povolené pre použitie ako doplnkové látky vo výžive zvierat za podmienok stanovených v týchto prílohách.
Článok 2
Toto nariadenie nadobúda účinnosť v deň po uverejnení Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. februára 2003